##### Projecte

PEC

Educatiu

de Centre

(resum)

## Índex

[Introducció 1](#_Toc404078758)

[Caràcter propi 1](#_Toc404078759)

[Objectius Generals de Centre 1](#_Toc404078760)

[Llengua vehicular i d'aprenentatge 2](#_Toc404078761)

[Projecte lingüístic 2](#_Toc404078762)

[Concreció i desenvolupament del currículum 2](#_Toc404078763)

[Principis metodològics 4](#_Toc404078766)

[Criteris Generals d’Avaluació 5](#_Toc404078768)

[Tutoria i orientació de l’alumnat 6](#_Toc404078769)

[Inclusió i atenció a la diversitat 7](#_Toc404078771)

[Dret i deure de convivència 8](#_Toc404078772)

[Carta de compromís educatiu 8](#_Toc404078773)

[Acords de coresponsabilitat 8](#_Toc404078774)

[Serveis i activitats extraescolars 9](#_Toc404078775)

[La projecció externa 9](#_Toc404078776)

## Introducció

El projecte educatiu recull la identitat del centre, n’explicita els objectius, n’orienta l’activitat i li dóna sentit amb la finalitat que l’alumnat assoleixi les competències bàsiques i, més en general, el màxim aprofitament educatiu.

El projecte educatiu contribueix a impulsar la col·laboració entre els diversos sectors de la comunitat educativa i la relació entre el centre i l’entorn social.

Els seus continguts són base per al desenvolupament de totes les altres línies i instruments de planificació i d’organització de l’execució que en l’actualitat s’iniciïn.

El Projecte Educatiu de l’Escola Josep Ferrà i Esteva és el document que ha de guiar l’activitat del centre i dels seus membres en el període de la revisió. És un instrument d’organització i gestió que constitueix el marc general de referència de la comunitat educativa, el qual, d’una manera clara i coherent amb l’entorn explicita els valors, la missió i la visió a aconseguir a mig termini.

Es desenvolupa en diferents instruments o programes d’organització i gestió:

- el Projecte de Direcció

- la Programació General Anual de Centre

- les Normes d’Organització i Funcionament de Centre

Tots aquests documents interaccionen els uns amb els altres, donant coherència a l’activitat educativa del centre.

## Caràcter propi

L'escola assumeix com a principis bàsics i primordials la integració, el pluralisme i la democràcia:

* L'escola facilita **la integració** de l'alumnat en el propi centre i en el seu context sòcio-cultural. Per tal d'aconseguir el desenvolupament integral de la persona cal desenvolupar l'autonomia i la identitat pròpia en relació a la societat, afavorint el creixement harmònic de l'alumne i el coneixement dels valors democràtics fonamentals. L'escola vetlla per la bona relació amb la família, establint vies de col·laboració i participació en les activitats del centre.
* **El pluralisme**, en la mesura que no ha d'excloure ningú a causa de la seva procedència, raça, religió, ideologia, situació econòmica i sexe; i amb l'objectiu d'un ensenyament participatiu, integrador i plural amb respecte a la diversitat i a la interculturalitat, amb atenció individualitzada als alumnes i assumint com a propis els principis de la coeducació i el respecte als drets humans.
* **La democràcia** per educar els alumnes en una convivència que impliqui la llibertat, el respecte als altres, la comprensió dels que pensen diferent, el respecte als drets humans i el sentit de la responsabilitat, el rebuig a tot tipus de dogmatisme i autoritarisme. També aquest principi serà sempre el principal impulsor i guia, mitjançant el diàleg, entre les relacions entre tots els membres i estaments de la comunitat escolar.

## Objectius Generals de Centre

* Consolidar l’escola com a una organització realment responsable per garantir el seu progrés i evolució.
* Implementar instruments d’autonomia per a millorar l’eficàcia del servei que ofereix.
* Aconseguir un model pedagògic que s’identifiqui com un model de qualitat al territori.
* Conèixer i apreciar la llengua, la història i la cultura de Catalunya, respectant i essent fidels al nostre Projecte Lingüístic i articulant les mesures organitzatives i didàctiques oportunes per a aconseguir la integració gradual d’aquell alumnat procedent d’altres comunitats autònomes de l’estat espanyol o d’altres països.
* Assolir la millora dels resultats acadèmics i personals de tot l’alumnat d’acord amb els principis d’excel·lència i d’equitat.
* Facilitar als alumnes l'adquisició dels coneixements generals i específics de totes les àrees, però incidint principalment en les àrees instrumentals (llengua catalana, llengua castellana, llengua anglesa i matemàtiques).
* Facilitar als alumnes l'adquisició de les competències bàsiques necessàries per a una vida activa satisfactòria, i per a poder integrar-se al món laboral o per a seguir els estudis més adequats a les seves característiques personals, possibilitats, necessitats i preferències.
* Atendre la diversitat del nostre alumnat mitjançant propostes educatives que s’ajustin a les seves expectatives i les de la seva família, així com també a les seves possibilitats i necessitats.
* Promoure i potenciar les condicions d’equitat de l’alumnat, no discriminant-los per motius econòmics, de sexe, de religió, de cultura o de raça.
* Impulsar accions i fomentar actituds d'estima, conservació i millora del medi ambient, del nostre entorn i, en especial, del nostre centre, com escola verda que som.
* Promoure la implicació de la comunitat educativa i de l’entorn social proper, per aconseguir el seu compromís i satisfacció.

## Llengua vehicular i d'aprenentatge

La llengua vehicular i d'aprenentatge és el català, per tant l’alumnat farà l'aprenentatge de la lectura i l'escriptura en aquesta llengua. També serà la llengua pròpia en tots el actes acadèmics, administratius i culturals que es realitzin en l'àmbit escolar. En qualsevol cas es respectaran els drets individuals.

Al projecte lingüístic es desenvolupa el tractament de les diverses llengües que es treballaran a l'escola.

## Projecte lingüístic

El projecte lingüístic s’ha concretat a partir de la realitat sociolingüística de l’entorn i d’acord amb el règim lingüístic del sistema educatiu establert a les lleis. Recull els aspectes que determinen les lleis sobre la utilització normal del català com a llengua vehicular i d’aprenentatge, així com la continuïtat i la coherència educatives, pel que fa als usos lingüístics, en els serveis escolars i en les activitats organitzades per les associacions de mares i pares d’alumnes.

El projecte lingüístic també dóna criteri sobre l’aprenentatge de les dues llengües oficials i de les llengües estrangeres. Així mateix, determina quina llengua estrangera s’imparteix com a primera i quina o quines com a segones. D’acord amb el projecte lingüístic es pot acordar impartir continguts curriculars en alguna de les llengües estrangeres.

Per tal de potenciar la llengua estrangera, si es generen vacants, s’estudiarà el tema de convertir un lloc ordinari en lloc específic estructural d’anglès.

L’objectiu fonamental del projecte lingüístic és aconseguir que tot l'alumnat assoleixi una sòlida competència comunicativa en acabar l'educació obligatòria, de manera que pugui utilitzar normalment i de manera correcta el català i el castellà, i pugui comprendre i emetre missatges orals i escrits senzills en una llengua estrangera decidida pel centre.

Aquesta informació es pot veure ampliada al document ***“Projecte Lingüístic”,*** el qual es es va aprovar el curs 2009-10 i es troba en fase de revisió durant els cursos 2013-14 i 2014-15.

## Concreció i desenvolupament del currículum

#### Educació Infantil

La proposta curricular al llarg de tota l’educació bàsica posa l’accent en l’adquisició de les competències necessàries per entendre el món i esdevenir persones capaces d’intervenir activament i crítica en la societat plural, diversa i en canvi continu que els ha tocat viure. Atenent als requisits competencials i a les característiques evolutives dels infants fins a sis anys, es parla de desenvolupar capacitats que són les que finalment han de permetre que siguin competents quan la seva maduresa ho permeti.

Al llarg de l’etapa d’educació infantil es desenvolupen unes capacitats motrius, cognitives, emocionals o d’equilibri personal, relacionals, i d’inserció i actuació social, amb l’objectiu d’educar per viure i conviure en el nostre món actual.

Les nou capacitats es desenvolupen entorn als eixos següents:

* **Aprendre a ser i actuar d'una manera cada vegada més autònoma.** Progressar en el coneixement i domini del seu cos, en el moviment i la coordinació, tot adonant-se de les seves possibilitats.
* **Assolir progressivament seguretat afectiva i emocional** i anar-se formant una imatge positiva d'ell mateix i dels altres.
* Adquirir progressivament hàbits bàsics d'autonomia en accions quotidianes, per actuar amb seguretat i eficàcia. Aprendre a pensar i a comunicar.
* **Pensar, crear, elaborar explicacions** i iniciar-se en les habilitats matemàtiques bàsiques.
* **Progressar en la comunicació i expressió ajustada als diferents contextos** i situacions de comunicació habituals per mitjà dels diversos llenguatges. Aprendre a descobrir i tenir iniciativa
* **Observar i explorar l'entorn immediat, natural i físic**, amb una actitud de curiositat i respecte i participar, gradualment, en activitats socials i culturals.
* **Mostrar iniciativa per afrontar situacions de la vida quotidiana,** identificar-ne els perills i aprendre a actuar-hi en conseqüència. Aprendre a conviure i habitar el món.
* **Conviure en la diversitat,** avançant en la relació amb els altres i en la resolució pacífica de conflictes.
* **Comportar-se d'acord amb unes pautes de convivència** que el portin cap a una autonomia personal, cap a la col·laboració amb el grup i cap a la integració social.

#### Educació Primària

Les finalitats bàsiques d’aquesta etapa educativa són proporcionar a l’alumnat un marc d’aprenentatges que li permeti iniciar-se en l’adquisició de les competències bàsiques i en l’aplicació dels instruments necessaris per adquirir nous aprenentatges.

Aquesta etapa proporciona als infants una educació que els permet assegurar el seu desenvolupament personal i posar les bases d’una formació basada en l’autonomia personal, la responsabilitat, la solidaritat, la llibertat, la participació i el compromís individual i col·lectiu: conèixer els elements bàsics de la llengua, l’entorn geogràfic, la història i les tradicions que li permetin arrelar-se al país, i poder participar en la construcció d’un món millor i continuar aprenent al llarg de la vida.

##### Les CCBB com a marc de referencia curricular

Les competències bàsiques són l’eix vertebrador del procés educatiu. El currículum estableix que la finalitat de l’educació obligatòria és aconseguir que els nens i les nenes adquireixin les eines necessàries per entendre el món i esdevinguin persones capaces d’intervenir activament i crítica en la societat plural, diversa i en canvi continu que ens ha tocat viure. Un currículum per competències significa ensenyar a aprendre i seguir aprenent al llarg de tota la vida.

* **Competència comunicativa lingüística i audiovisual.** És la capacitat de saber comunicar oralment (conversar, escoltar i expressar-se), per escrit i amb els llenguatges audiovisuals, fent servir les tecnologies de la comunicació, amb la gestió de la diversitat de llengües, amb l’ús de diferents suports i tipus de textos i amb adequació a les diferents funcions.
* **Competència artística i cultural.** És el coneixement, comprensió i valoració crítica de diferents manifestacions culturals i artístiques, tradicionals o no, que s’utilitzen com a font d’enriquiment i gaudi i es consideren com a part del patrimoni de cada cultura. També inclou la capacitat de crear produccions artístiques pròpies o expressar continguts a través de diferents mitjans artístics.
* **Tractament de la informació i competència digital.** Es tracta de la cerca, captació, selecció, registre i processament de la informació, amb l’ús de tècniques i estratègies diverses segons la font i els suports que s’utilitzin (oral, escrit, audiovisual, digital) amb una actitud crítica i reflexiva. Requereix el domini de llenguatges específics bàsics (textual, numèric, icònic, visual, gràfic i sonor). (Veure el Pla TAC).
* **Competència matemàtica.** És l’habilitat per comprendre, utilitzar i relacionar els nombres, les informacions que es presenten en forma numèrica i els aspectes espacials de la realitat. Inclou les operacions bàsiques, els símbols i les formes d’expressió i de raonament matemàtic, problemes i situacions relacionats amb la vida quotidiana, el coneixement científic i el món laboral i social.
* **Competència d’aprendre a aprendre.** És l’habilitat per conduir el propi aprenentatge i ésser capaç de continuar aprenent cada vegada de manera més eficaç i autònoma d’acord amb els propis objectius i necessitats.
* **Competència d’autonomia i iniciativa personal.** És l’adquisició de la consciència i l’aplicació d’un conjunt de valors i actituds personals interrelacionades, com la responsabilitat, la perseverança, el coneixement de si mateix i l’autoestima, la creativitat, l’autocrítica, el control emocional, la capacitat d’elegir, d’imaginar projectes i portar endavant les accions, d’aprendre de les errades i d’assumir riscos.
* **Competència en el coneixement i la interacció amb el món físic.** Mobilització de sabers que han de permetre a l’alumnat comprendre les relacions que s’estableixen entre les societats i el seu entorn i fer un ús responsable dels recursos naturals, tenir cura del medi ambient, fer un consum racional i responsable i protegir la salut individual i col·lectiva com a elements clau de la qualitat de vida de les persones. Inclou també el desenvolupament i l’aplicació del pensament cientificotècnic per interpretar la informació, predir i prendre decisions.
* **Competència social i ciutadana.** Capacitat per comprendre la realitat social en què es viu, afrontar la convivència i els conflictes emprant el judici ètic que es basa en els valors i pràctiques democràtiques i exercir la ciutadania, actuant amb criteri propi, contribuint a la construcció de la pau i la democràcia i mantenint una actitud constructiva, solidària i responsable davant el compliment dels drets i obligacions cívics.

## Principis metodològics

* Fomentar en l’alumne una actitud curiosa, crítica i investigadora, la qual esdevindrà la base dels seus aprenentatges.
* Entendre el paper del mestre com a orientador que possibilita l’adquisició d’estratègies i aprenentatges significatius per part de l’alumne.
* Tenir en compte tots els aspectes de la personalitat de l’alumne i no tan sols la instrucció en plantejar-nos les diferents activitats educatives.
* Admetre i respectar els diferents ritmes d’aprenentatge i les diferents capacitats.
* Promoure un ensenyament raonat, significatiu i interdisciplinari, enriquidor per a la personalitat i experiència de l’alumne.
* Potenciar l’activitat i la iniciativa tant com la recerca del coneixement.
* Desenvolupar la capacitat de discussió i decisió.
* Promoure l’adquisició d’hàbits, tant socials que faciliten la convivència, com els de treball que afavoreixen l’autonomia de l’alumne.
* Promoure l’aprendre a aprendre.
* Mantenir un estret contacte amb els pares dels alumnes per tal de seguir escola i família, una mateixa línia educativa: entrevistes, reunions, carta de compromís educatiu,...
* Promocionar un paper actiu, de diàleg i comunicació per part de l’alumnat en el procés educatiu i en la vida general del centre.
* Entendre la disciplina, no com a autoritarisme, sinó com a reguladora de la convivència, per tal de mantenir un ambient de respecte mutu per a tothom.
* Potenciar el coneixement, l’ús i el servei de les noves tecnologies, mitjançant el Pla TAC.

#### Models d’intervenció

* Els docents a l'escola treballen coordinadament amb l'equip i coherentment amb el Projecte Educatiu del Centre.
* A l'aula, els mestres actuen sense dirigir, fent contenció de les actituds disruptives, posant els límits necessaris pel benestar individual i del grup.
* Els mestres proposen, guien, acompanyen en els processos i donen autonomia a l’alumne, el responsabilitzen. L’alumne és qui construeix el propi aprenentatge.
* Es van fent passes endavant envers una major autonomia pedagògica, adaptada a la realitat de l'escola.
* A través dels òrgans de coordinació docent de l'escola (equips de nivell, cicle i claustre) s'està seguint un camí vers l’elaboració i recopilació de materials didàctics de diversa tipologia, en multitud de formats (audiovisuals, informàtics, impressos, elaborats a partir de molt diversos i multidisciplinars materials), que impliquin una major participació del professorat i de l'alumnat en el procés d'ensenyament-aprenentatge.
* Apostem per una utilització molt més sostenible dels materials impresos (llibres de text, quaderns i altres). La diversitat de materials i eines didàctiques constituieix una font de recursos valuosa i motivadora pels alumnes.
* Es posa en pràctica una metodologia activa, participativa i d’ajuda i de suport mutu entre els alumnes, de tal manera que la diversitat contribueixi a l’enriquiment i desperti en els alumnes i les alumnes un afany de col·laboració i de superació personals constants.
* Es promou el diàleg i el consens entre el professorat en qualsevol àmbit d'intervenció socioeducativa i pedagògica.
* Es fomenta entre el professorat un coneixement i una concepció de l'escola com un tot integrat, amb el disseny d'una línia vertebradora comuna, de tal manera que es vagi construint una escola on cadascun dels seus elements es complementi amb la resta i n'esdevengui element essencial que aporta i enriqueix el conjunt.
* S'intenta en tot moment establir unes pautes consensuades d'actuació que garanteixin la coordinació metodològica, amb la finalitat d'afavorir l'estabilitat en el grup i el funcionament de tota la dinàmica de l'escola.
* Es treballa coordinadament de forma horitzontal i vertical per tal d'adoptar acords i compromisos quant a principis metodològics i pedagògics, relacionats fonamentalment amb el procés d'ensenyament-aprenentatge de l'alumnat, la individualització, la socialització i la no competitivitat.
* Es pacten pautes d'intervenció relatives al sistema de motivació i de reforç, els criteris per a la selecció i l'ús del material didàctic, la utilització didàctica de l'entorn, entre d'altres.
* S’utilitzen les sortides com a complement del treball a l’aula, per afavorir el coneixement de l’entorn, les activitats de lleure i la convivència en un altre àmbit.
* Les festes a l’escola es basen en un fil conductor proposat cada curs per la comissió de festes. Tenen continguts educatius i de celebració amb tota la comunitat escolar. Volen promoure les diverses manifestacions culturals i artístiques: poesia, música, art,...

## Criteris Generals d’Avaluació

L’avaluació és global i contínua i contempla els tres moments avaluatius (inicial, formatiu i sumatiu). La finalitat de l’avaluació és millorar la intervenció educativa. És ser coneguda i coordinada per tot el professorat i està inclosa a les programacions.

L’avaluació fomenta la participació de l’alumnat incloent el coneixement explícit per part seva dels criteris de correcció. Té un caràcter formatiu, regulador i orientador del procés d’ensenyament-aprenentatge. Permet identificar què s’aprèn i com s’aprèn en relació als referents normatius i en relació al punt inicial on es trobava l’alumnat.

S’avalua el grau d’assoliment dels continguts i es contemplen els diferents tipus de capacitats i habilitats de totes i cadascuna de les àrees.

Es té en compte l’actitud, l’esforç i les normes relacionades amb la convivència en cada una de les àrees.

* S’utilitzen diversos instruments d’avaluació per tal d’obtenir les informacions necessàries:
* Observació sistematitzada: pautes d’observació directa (individuals i col·lectives).
* Entrevistes personals (preparades o improvisades)
* Proves individuals orals i escrites i de diferents tipologies.
* Converses col·lectives.
* Treballs d’aula i fets a casa.
* Activitats autocorrectives.

Al final de cada trimestre es reuneix la comissió d’avaluació del cicle, formada per tots els mestres que atenen el grup classe i la cap d’estudis. En aquestes reunions s’analitza l’evolució dels aprenentatges de l’alumnat i es prenen les mesures necessàries d’adaptació i reforç.

Després de cada sessió d’avaluació s’informa les famílies per escrit. S’indica el grau d’adquisició dels diferents continguts en cadascuna de les àrees del currículum i tots els altres aspectes que el tutor consideri oportú esmentar. També s’hi inclouen, quan s’escaigui, els informes elaborats per altres professionals (serveis educatius, EAP ...)

L’informe escrit de cada final de cicle inclou els resultats de l’avaluació en termes quantitatius i qualitatius.

A l’inici de cada curs escolar es farà una reunió col·lectiva de les famílies del cicle on s’explicaran els aspectes avaluatius (criteris i indicadors) més importants d’aquell curs.

A la darrera sessió d’avaluació del cicle es fa la valoració final per àrees i la valoració global del progrés de cadascun dels alumnes. Quan hi hagi alumnes que assoleixin de manera incompleta els objectius del cicle, es decidirà si han de romandre un any més al cicle o no.

L’alumne passa de cicle o d’etapa quan ha assolit el desenvolupament corresponent de les competències bàsiques i un grau de maduresa adequat. L’alumne accedirà al cicle següent sempre que els aprenentatges no assolits no impedeixin seguir amb aprofitament un nou cicle o etapa, on rebrà els ajuts i el suport necessaris.

## Tutoria i orientació de l’alumnat

L’acció tutorial té per finalitat contribuir, en col·laboració amb les famílies, al desenvolupament personal i social de l’alumnat en els aspectes intel·lectual, emocional i moral, d’acord amb la seva edat, i comporta el seguiment individual i col·lectiu de l’alumnat per part de tot el professorat.

Les actuacions associades a l’acció tutorial contemplen els següents aspectes:

* Informen les mares, els pares o tutors sobre l’evolució educativa dels seus fills i filles, i oferir-los assessorament i atenció adequada.
* Faciliten a pares, mares i tutors legals l’exercici del dret i el deure de participar i implicar-se en el procés educatiu dels seus fills i filles.
* Vetllen pels processos educatius de l’alumnat i promoure, especialment a l’etapa d’educació secundària obligatòria, la implicació de cada alumne en el seu procés educatiu.
* Duen a terme la informació i l’orientació de caràcter personal, acadèmic i professional de l’alumnat, tot evitant condicionants lligats al gènere.
* Vetllen per la convivència del grup d’alumnes i la seva participació en les activitats del centre.

L’acció tutorial contribueix al desenvolupament de la personalitat dels alumnes i els ha de prestar l’orientació de caràcter personal i acadèmic que els ajudi a assolir la maduresa personal i la integració social. Per a facilitar a les famílies l’exercici del dret i el deure de participar i d’implicar-se en el procés educatiu de llurs fills s’han establert procediments de relació i cooperació amb les famílies i se’ls facilita en tot moment informació sobre l’evolució escolar i personal de llurs fills.

Aquestes accions es troben recollides i referenciades als documents de les carpetes: organització i funcionament del cicles i plans anuals de tutoria.

Aquesta informació es pot veure ampliada al document ***“Pla d’Acció Tutorial”,*** el qual s’ha començat a elaborar el curs 2013-14.

#### Funcions de les tutories

La tutoria i l’orientació de l’alumnat és part de la funció docent. Tot el professorat del claustre exerceix les funcions de tutor o tutora quan correspon.

Cada unitat o grup d'alumnes té un mestre tutor, amb les funcions següents coordinades pel cap d'estudis:

* Tenir coneixement del procés d'aprenentatge i d'evolució personal dels alumnes.
* Coordinar la coherència de les activitats d'ensenyament-aprenentatge i les activitats d'avaluació de tot l’equip docent que intervé en el procés d'ensenyament en el seu grup d'alumnes.
* Responsabilitzar-se de l'avaluació del seu grup d'alumnes en les sessions d'avaluació.
* Vetllar, juntament amb el secretari, per l'elaboració dels documents acreditatius dels resultats de l'avaluació i de la comunicació d'aquests als pares i mares o representants legals.
* Dur a terme la informació i l'orientació acadèmica dels alumnes.
* Mantenir una relació suficient i periòdica amb els pares dels alumnes o representants legals per informar-los del seu procés d'aprenentatge i de la seva assistència.
* Vetllar per la convivència del grup d'alumnes i la seva participació en les activitats.
* Aquelles altres que li encomani el director o li atribueixi el Departament d'Ensenyament.

## Inclusió i atenció a la diversitat

Els criteris per a l’atenció de la diversitat de l’alumnat es basen en el principi d’educació inclusiva. Així mateix, les Normes d’Organització i Funcionament del Centre, d’acord amb les previsions d’aquest projecte educatiu i amb el principi d’inclusió, preveuen els mecanismes i procediments d’assignació dels recursos disponibles per a l’atenció a les necessitats educatives específiques de l’alumnat, el tractament de l’alumnat amb trastorns d’aprenentatge o de comunicació relacionats amb l’aprenentatge escolar, i l’atenció als alumnes amb altes capacitats. També es poden trobar informacions de l’atenció a la diversitat al Pla d’Atenció a la Diversitat.

Es té en compte la diversitat de l’alumnat. Atendre la diversitat significa donar importància a les capacitats cognitives, motrius, d’equilibri personal i als interessos motivacions i curiositat de cada alumne.

Es posa especial atenció en la coeducació per tal que nens i nenes se sentin en la igualtat de tracte i d’atenció.

Es té en compte les necessitats de cada alumne tant pel que fa al seu ritme d’aprenentatge, a les possibilitats personals com al procés de maduració individual. Cal ajudar a culminar la maduració de cadascú, tot respectant els ritmes individuals.

Es treballa per tal que els alumnes aconsegueixin ser autònoms i responsables.

Darrerament s’ha anat observant un augment de la diversitat a l’aula que ens ha fet valorar la necessitat d’incrementar els especialistes d’educació especial al centre. Per això, si es generen vacants a educació infantil o primària, s’estudiarà el tema de convertir un lloc ordinari en lloc específic estructural d’educació especial.

Es compta amb la col·laboració de l’equip de l’EAP per fer detecció precoç de les dificultats i atendre i guiar als alumnes amb necessitats educatives específiques.

Aquesta informació es pot veure ampliada al document ***“Pla d’Atenció a la Diversitat”,*** el qual s’ha començat a elaborar el curs 2013-14.

## Dret i deure de convivència

L’aprenentatge de la convivència és un element fonamental del procés educatiu.

Tots els membres de la comunitat escolar tenen dret a conviure en un bon clima escolar i el deure de facilitar-lo amb llur actitud i conducta en tot moment i en tots els àmbits de l’activitat del centre.

Correspon a la direcció i al professorat de cada centre, en exercici de l’autoritat que tenen conferida, i sens perjudici de les competències del consell escolar en aquesta matèria, el control i l’aplicació de les normes de convivència.

S’han establert mesures de promoció de la convivència, i en particular mecanismes de mediació per a la resolució pacífica dels conflictes i fórmules per mitjà de les quals les famílies es comprometin a cooperar de manera efectiva en l’orientació, l’estímul i, quan calgui, l’esmena de l’actitud i la conducta dels alumnes al centre. Es poden veure amb més detall a les Normes d’Organització i Funcionament de Centre.

## Carta de compromís educatiu

El centre ha formulat una carta de compromís educatiu amb les famílies.

La carta de compromís educatiu expressa els compromisos que cada família i el centre s’avenen a adquirir en relació amb els principis que la inspiren, i que han de ser els necessaris per garantir la cooperació entre les accions educatives de les famílies i la del centre educatiu en un entorn de convivència, respecte i responsabilitat en el desenvolupament de les activitats educatives.

Els compromisos expressats a la carta s’entenen en el marc del respecte als drets i les llibertats de les famílies recollits a les lleis i pressuposen el respecte de la família al caràcter propi del centre.

Els compromisos fan referència al seguiment de l’evolució dels alumnes, a l’acceptació dels principis educatius del centre, al respecte a les conviccions ideològiques i morals de la família en el marc dels principis i valors educatius establerts a les lleis, a l’adopció de mesures correctores en matèria de convivència i a la comunicació entre el centre i la família.

Els continguts comuns de la carta de compromís educatiu són elaborats pel centre, en el marc de les orientacions del Departament d’Educació, amb la participació de la comunitat escolar, i són aprovats pel consell escolar.

La carta és revisada periòdicament, cada dos anys, i l’actualització s’ha de realitzar, almenys, a l’inici de cada etapa educativa.

La carta de compromís educatiu i les seves modificacions és signada per la direcció del centre i pel pare, mare o tutor o tutora legal de l’alumne.

De la carta signada n’ha de quedar constància documental al centre i a la família.

## Acords de coresponsabilitat

El centre, si s’escau, estableix acords de coresponsabilitat amb l’Administració educativa per a l’aplicació del seu projecte educatiu d’acord amb el projecte de direcció.

Correspon al consell escolar aprovar els acords de coresponsabilitat i participar en l’avaluació de l’aplicació en els termes que s’hi estableixin.

L’Administració educativa i el centre han definit els objectius dels acords de coresponsabilitat segons els principis que orienten el sistema educatiu.

L’acord de coresponsabilitat inclou:

* El pla d’actuació.
* Les singularitats del centre i el seu entorn.
* Els recursos addicionals associats, si escau.

El centre es compromet a aplicar el pla d’actuacions i a retre comptes a la comunitat escolar i a l’Administració educativa de l’assoliment dels objectius, en els termes establerts a l’acord.

La renovació de l’acord de coresponsabilitat resta subjecta al resultat de l’avaluació.

## Serveis i activitats extraescolars

L’oferta i contingut d’activitats escolars complementàries és coherent amb els objectius educatius establerts en el projecte educatiu del centre i contribueix a facilitar-ne l’assoliment, d’acord amb l’horari escolar establert legalment.

El contingut de les activitats extraescolars que s’ofereixin a través del centre és compatible amb els objectius educatius establerts en el projecte educatiu.

L’objectiu de les activitats extraescolars és la bona utilització del temps d’oci, especialment a través de tallers lúdics, esportius i artístics:

* des de l’AMPA es programen les activitats extraescolars per a tots els alumnes que ho desitgin a partir de les 4:30 de la tarda, el migdia ha de ser un temps de descans.
* els alumnes que es fan ús del servei de menjador realitzen unes activitats amb les monitores.

## La projecció externa

S’han considerat mecanismes de col·laboració amb l’entorn i estratègies d’actuació que ens vinculen amb els altres centres del mateix nivell, amb els ajuntaments, amb el projecte de zona educativa, amb els plans d’entorn i altres plans socioeducatius i amb els projectes educatius de caràcter territorial.

L'escola col·labora també amb entitats i organitzacions del municipi per tal de donar respostes integrades i, coordinant accions, multiplica els efectes beneficiosos per a les persones més desafavorides i per a la comunitat en general.

A continuació es poden observar els diversos canals de comunicació:

* Consell Escolar Municipal (CEM).
* **Comissió Social**, formada pel cap d’estudis, un representant de serveis socials de l’ajuntament, els mestres d’educació especial i ocasionalment el director i el representant de l’EAP.
* **Comissió de Garanties d’Admissió** per tal de fer el seguiment del procés de preinscripció dels alumnes i de la matrícula viva de la vila.
* **Reunions de Sector Educatiu**, amb representants de tots els sectors educatius de la vila i presidits per l’inspector.
* Xarxa de la Infància.
* Coordinació primària - secundària.
* Coordinació 0 - 6.